text: Unge strander i varmestuer for socialt udsatte 
  19 september 2011 kl. 06.34
  Stadig flere helt unge uden uddannelse og arbejde søger mod landets varmestuer og væresteder.
  De burde være i fuld gang med livet, men er allerede gået i stå.
  Et stigende antal helt unge mellem 18 og 25 år opsøger væresteder og varmestuer for at få mad og omsorg - særligt sidst på måneden, hvor pengene ikke længere rækker.
  Det fortæller flere af landets største sociale organisationer, skriver Kristeligt Dagblad.
  - Vi kan konstatere en øget tilstrømning af ganske unge mennesker til varmestuerne i de store og mellemstore provinsbyer. Der er flere og flere, der slet ikke får fat og indleder karrieren som varmestuebruger allerede som 18-årig, siger Helle Christiansen, chef for Kirkens Korshær.
  Sønderborg og Vejle er blandt de byer, hvor korshærens varmestuer i stigende grad møder de helt unge. Ifølge organisationen er det unge uden uddannelse, uden praktikplads og uden arbejde - og i nogle tilfælde unge med misbrug.
  - For blot et par år siden så vi aldrig de helt unge, men nu udgør de cirka en femtedel af vores brugere, især sidst på måneden, siger korshærsleder i Vejle Jens Lundsgaard.
   
  Bekymringen er ifølge Arbejderbevægelsens Erhvervsråd velbegrundet. Nye septembertal herfra viser, at ledigheden for de 15-29-årige nu er steget til 12,7 procent, mens over 60.000 unge i Danmark bliver defineret som fattige.
  Ifølge arbejdsmarkedsforsker Flemming Ibsen fra Aalborg Universitet kan unge i varmestuen ende som en blivende samfundstendens:
   - Vi oplever en ny form for polarisering og proletarisering, hvor vi ifølge OECD-fattigdomsgrænsen har fået et stort antal nye fattige. Fortsætter det på den måde, vil flere unge få et forsørgelsesproblem, blive langtidsledige og falde igennem det sociale system, siger han.
  